એક પુરુષ મિત્રએ હસતાં હસતાં સવાલ પૂછ્યો કે તમારો ડ્રેસ સારો છે એવું કોઈ સાથી કર્મચારી સ્ત્રીને કહેવાથી સેક્સુઅલ હરેસમેન્ટ કહેવાય ? તમે સુંદર લાગો છો આજે, એવી કોમ્પ્લીમેન્ટ કોઈ સ્ત્રીને આપી શકાય કે નહીં હવે ? નવાઈ સાથે હાસ્ય કરતાં મેં કહ્યું કે ચોક્કસ જ આપી શકાય. અમને સ્ત્રીઓને કોમ્પ્લીમેન્ટ્સ ગમે જ છે. અને તમે આજે કહો તો ખોટું ચોક્કસ લાગે અથવા સામો સવાલ પણ આવે કે કેમ રોજ સુંદર નથી લાગતી ? પણ મિત્ર તો હજી જાણે મજાક સ્વીકારવા જ તૈયાર નહોતા બોલ્યો કે , ના રે બાબા હવે તો તમારા વખાણ કરતાં પણ ડર લાગે છે. ભલે ને તેમાં અમારા પુરુષોનો કોઈ ઈરાદો ખરાબ ન હોય પણ ક્યારે કોઈ સેક્સુઅલ હેરેસમેન્ટનો કેસ ઠોકી દે તો આપણા તો બાર જ વાગી જાય. ને વળી ઈજ્જતનો ફાલુદો થાય તે વધારામાં. આજકાલ કેવા કેવા કિસ્સાઓ સાંભળવા અને વાંચવા મળે છે.